SET บ่ายลุ้นเทคนิคเคิลรีบาวด์กูรูแนะ “จำกัด” พอร์ตการลงทุน
SET บ่าย ลุ้นเทคนิคเคิลรีบาวด์ พร้อมให้แนวรับ 1,419-1,415 แนวต้าน 1,438-1,448 จุด กูรูแนะ "จำกัด" พอร์ต ในการลงทุนต่อเนื่อง
12 ก.ย. 2559

ข่าวหุ้นธุรกิจออนไลน์รายงานตลาดหุ้นไทยดัชนี SET ภาคเช้า (12 ก.ย.) ปรับฐานเช่นเดียวกับตลาดต่างประเทศ ทั้งตลาดภูมิภาคที่ปรับตัวลงกันทั่วหน้า ตามตลาดสหรัฐฯ มองเป็นการลดความเสี่ยงหลังประธานเฟด สาขาบอสตัน ส่งสัญญาณเศรษฐกิจสหรัฐฯฟื้นตัว เพียงแค่ติดเศรษฐกิจของประเทศอื่น ซึ่งหากชะลอการปรับขึ้นอัตราดอกเบี้ยออกไปนานเกินไปอาจจะไม่ดีต่อประเทศ ดังนั้น จึงมองกันว่า เฟดพยายามที่จะปรับขึ้นอัตราดอกเบี้ยส่งผลให้เกิดการปรับฐานสินทรัพย์เสี่ยง แม้แต่ราคาน้ำมันก็ปรับตัวลงแรงและต่อเนื่องถึงเช้านี้ บ่ายนี้ตลาดหุ้นไทยยังมีลุ้นเกิดเทคนิคเคิลรีบาวด์ พร้อมให้แนวรับ 1,419-1,415 แนวต้าน 1,438-1,448 จุด
 
นายกรภัทร วรเชษฐ์ ผู้อำนวยการฝ่ายวิจัยและบริการการลงทุน บล.โนมูระ พัฒนสิน เปิดเผยว่า ตลาดหุ้นไทยเช้านี้อยู่ในภาพของการปรับฐาน เช่นเดียวกับตลาดต่างประเทศ โดยตลาดหุ้นอื่นในภูมิภาคเอเชียเช้านี้ต่างปรับตัวลงกันทั่วหน้า เช่นเดียวกับตลาดสหรัฐฯเมื่อคืนวันศุกร์ที่ผ่านมา
ทั้งนี้ เป็นการลดความเสี่ยงภายหลังจากที่ประธานธนาคารกลางสหรัฐ (เฟด) สาขาบอสตัน ออกมาส่งสัญญาณว่า เศรษฐกิจสหรัฐฯฟื้นตัวแล้วเพียงแค่ติดเศรษฐกิจของประเทศอื่น ซึ่งสหรัฐฯจะชะลอให้อัตราดอกเบี้ยอยู่ระดับต่ำนานคงจะไม่ดีต่อประเทศ
ดังนั้น จึงมองกันว่าเฟดพยายามที่จะปรับขึ้นอัตราดอกเบี้ยให้ได้ ส่งผลให้เกิดการปรับฐานสินทรัพย์เสี่ยง ไม่เพียงแต่ตลาดหุ้นที่ปรับฐาน แม้แต่ราคาน้ำมันดิบก็ปรับตัวลงแรง และเช้านี้ราคาน้ำมันก็ยังคงปรับตัวลงต่อเนื่องแนวโน้มการลงทุนในช่วงบ่ายนี้ ตลาดหุ้นไทยมีโอกาสที่จะเกิดเทคนิคเคิลรีบาวด์ได้ พร้อมให้แนวรับ 1,419-1,415 จุด ส่วนแนวต้าน 1,438-1,448 จุด
 
บล.ธนชาตระบุในบทวิเคราะห์ (12 ก.ย.) ว่า SET ภาคเช้ายังถูกกดดันต่อเนื่องจากการปรับลดลงแรงของตลาดหุ้น Dow Jones และตลาดหุ้นภูมิภาคช่วงเปิดตลาด จากโอกาสการปรับขึ้นดอกเบี้ย Fed ที่เพิ่มขึ้นหลัง Eric Rosengren ที่เป็นสมาชิกสาย “พิราบ” (ชอบใช้นโยบายการเงินแบบผ่อนคลาย-ทั้งนี้รายงาน T-Wealth ฉบับเดือน ก.ย.ได้มีการอธิบายถึง Style ของสมาชิก Fed แต่ละท่านว่าอยู่ในสาย “เหยี่ยว” หรือสาย “พิราบ”) มองการคงดอกเบี้ยในระดับต่ำยาวนานจะเป็นความเสี่ยงต่อเสถียรภาพสถาบันการเงินในระยะยาว
โดย SET ปรับลดลงแรงตั้งแต่เปิดตลาด และยังไม่มีสัญญาณ “ฟื้นตัว” ระยะสั้น ทั้งนี้ถ้าพิจารณาจากภาพทางเทคนิค SET ปรับลดลงต่ำกว่าแนวรับ Uptrend Line 1,440 จุด และ EMA200 วันที่ 1,437 จุดตั้งแต่เปิดตลาด  โดยมีแนวรับถัดไปที่ SMA 200 วัน ที่ 1,393 จุด (Simple Average) ยังเน้น “จำกัด” พอร์ตต่อไป
  
สรุป 5 หลักทรัพย์ที่มีมูลค่าการซื้อขายสูงสุดภาคเช้า   
PTT    มูลค่าการซื้อขาย 1,638.11 ล้านบาท ปิดที่ 319.00 บาท ลดลง  6.00 บาท
KBANK  มูลค่าการซื้อขาย 1,453.82 ล้านบาท ปิดที่ 183.50 บาท ลดลง  2.00 บาท
SCB    มูลค่าการซื้อขาย   992.82 ล้านบาท ปิดที่ 146.00 บาท เพิ่มขึ้น 0.50 บาท
CPALL  มูลค่าการซื้อขาย   934.52 ล้านบาท ปิดที่  57.25 บาท ลดลง  0.25 บาท         
KTB    มูลค่าการซื้อขาย   872.85 ล้านบาท ปิดที่  17.20 บาท ลดลง  0.30 บาท
 